LÄÄKKEIDEN HINTALAUTAKUNNAN ASIANTUNTIJARYHMÄN ASETTAMINEN TOIMIKAUDELLE 2007-2009

Lääkkeiden hintalautakunnan asiantuntijaryhmän kokoonpanossa tulee sovellettavaksi naisten ja miesten välisestä tasa-arvosta annetun lain (609/1986) 4 a §:n 1 momentin säännös toimielinten kokoonpanosta. Sairausvakuutuslain 6 luvun 1 §:n 2 momentin mukaan asiantuntijaryhmässä tulee olla edustettuna asiantuntemusta lääketieteen, farmakologian, terveystalouden ja sairausvakuutuksen alalta. Asiantuntijaryhmään nimettävät henkilöt eivät edusta asiantuntijaryhmässä toimiessaan mitään organisaatiota, eikä mikään organisaatio taikka muu toimija tee esitystä asiantuntijaryhmään nimettäviksi henkilöiksi siten kuin tasa-arvolain 4 a §:n 3 momentissa tarkoitetaan. 

Asiantuntijaryhmän ehdotettu kokoonpano vuosille 2007-2009 suhteessa tasa-arvolain 4 a §:n 1 momentissa säädettyyn

Asiantuntijaryhmän kokoonpano varsinaisten jäsenten, puheenjohtaja sekä varapuheenjohtaja mukaan lukien, täyttää tasa-arvolain 4 a §:ssä säädetyt edellytykset. Asiantuntijaryhmän kokoonpano tältä osin muodostuisi siten, että ryhmän seitsemästä varsinaisesta jäsenestä neljä olisi miehiä (varapuheenjohtaja ja kolme jäsentä) sekä kolme naisia (puheenjohtaja ja kaksi jäsentä).

Asiantuntijaryhmän kokoonpano varsinaisten jäsenten ja puheenjohtajan sekä varapuheenjohtajan henkilökohtaisten varajäsenten osalta ei täytä tasa-arvolain 4 a §:ssä säädettyjä edellytyksiä. Asiantuntijaryhmään nimettävistä henkilökohtaisista varajäsenistä kuusi olisi miehiä ja yksi olisi nainen. 

Asiantuntijaryhmän tehtävänä on antaa lääkkeiden hintalautakunnalle lausuntoja hintalautakunnan käsittelemissä korvattavuutta ja kohtuullista tukkuhintaa koskevissa kysymyksissä. Lääkekorvausjärjestelmä, jonka toimeenpanoa varten asiantuntijaryhmä asetetaan, on sinänsä sukupuolineutraali: korvausjärjestelmä koskee yhtäläisesti miehiä ja naisia. Asiantuntijat edustavat asiantuntijaryhmässä toimiessaan yksinomaan asiantuntemustaan jollakin niistä aloista, joiden edustusta koskevasta vaatimuksesta säädetään sairausvakuutuslaissa. 

Asiantuntijaryhmää asetettaessa edellisen kauden jäseniltä ja varajäseniltä vapautui yhteensä kaksi paikkaa. Nämä molemmat eronneet jäsenet edustivat lääketieteen asiantuntemusta. Sosiaali- ja terveysministeriön vakuutusosasto tiedusteli yhteensä neljältä naissukupuolta edustavalta lääkäriltä, joiden lääketieteen asiantuntemus ja tutkimuksellinen työ edistäisi toimintamahdollisuuksia asiantuntijaryhmässä,  heidän mahdollisuuttaan osallistua asiantuntijaryhmän työhön. Vain yksi tiedustelun saaneista lääkäreistä vastasi tiedusteluun myönteisesti pyydettynä aikana. 

Tämän vuoksi, ja siksi, että asiantuntijaryhmässä toimivien on katsottava ennen kaikkea edustavan ammatillista ja tutkimuksellista erityisosaamistaan, sekä siksi, että asiantuntijaryhmän toiminnan luonne on ei sitovia lausuntoja antava, katsotaan, että asiantuntijaryhmä voidaan asettaa ehdotetulla tavalla huolimatta siitä, että varsinaisten jäsenten henkilökohtaisten varajäsenten osalta tasa-arvolain 4 a §:ssä säädetty kokoonpanoa koskeva edellytys ei täyty.